《杂诗十首 其六》
魏晋·张协

朝登鲁阳关，狭路峭且深。流涧万馀丈，围木数千寻。

咆虎响穷山，鸣鹤聒空林。凄风为我啸，百籁坐自吟。

感物多思情，在险易常心。劫来戒不虞，挺辔越飞岑。

王阳驱九折，周文走岑崟。经阻贵勿迟，此理著来今。

作者简介：西晋安平人，字景阳。张载弟。少有俊才，与载齐名。辟公府掾，转秘书郎，转河间内史，在郡清简寡欲。时大乱，遂弃绝人事，屏居草泽，以吟咏自娱，造语清新。怀帝永嘉初，征黄门侍郎，托疾不就，卒于家。有《七命》，世以为工。今有《张景阳集》辑本。